गुजरात:जीतने वाले 182 MLA में से 47 का क्रिमिनल रिकार्ड, 33 के खिलाफ सीरियस चार्जेस

गांधीनगर. गुजरात में हाल ही में चुनाव जीतने वाले 182 में से 47 विधायकों (26%) का क्रिमिनल रिकार्ड है। 2012 में क्रिमिनल रिकार्ड वाले 57 (31%) विधायक थे। 33 विधायकों (18%) के खिलाफ हत्या, हत्या की कोशिश, रेप जैसे गंभीर आरोप हैं। 2012 के मुकाबले में क्रिमिनल रिकार्ड और गंभीर अपराधों का रिकॉर्ड रखने वाले विधायकों की संख्या घटी है। जबकि, करोड़पति विधायकों की संख्या बढ़ी है। जीतने वाले 182 उम्मीदवारों के हलफनामे का एसोसिएशन फॉर डेमोक्रेटिक रिफॉर्म (ADR) और दूसरे आर्गनाइजेशन ने एनालिसिस किया है।

चुने गए 182 विधायकों में से 141 करोड़पति

- वॉच के कोआर्डिनेटर पंकित जोग ने बताया कि विजेता दो विधायकों भारतीय ट्राइबल पार्टी (बीटीपी) के महेश वसावा और कांग्रेस के भावेश कटारा पर हत्या का केस है। 6 विधायकों पर हत्या की कोशिश का मामला दर्ज है। बीजेपी के शहेरा के विधायक जेठा भरवाड (आहिर) के खिलाफ रेप का आरोप है।

- पार्टीवार हालात देखें तो बीजेपी के 99 में से 18(18%), कांग्रेस के 77 में से 25 (32%), बीटीपी के दो में से एक (50%), एनसीपी के एक और 3 निर्दलीय में से दो (67%) के खिलाफ गंभीर आरोप हैं।

- चुने गए 182 विधायकों में से 141 (77%) करोड़पति हैं। 2012 में 134 (74%) करोड़पति थे। बीजेपी के 99 में से 84 (85%), कांग्रेस के 77 में से 54 (70%), बीटीपी के 2 (100%), एनसीपी के 1 (100%) के पास एक करोड़ से ज्यादा संपत्ति है।

96 विधायक पांचवीं से 12वीं तक पढ़े

- 182 में से 13 (7%) ने इनकम का जरिया नहीं बताया है। 20(11%) ने इनकम टैक्स की जानकारी नहीं दी है।

- 2012 में चुने गए विधायकों की संपत्ति 7.41 करोड़ थी जो 2017 में 10.71 करोड़ हो गई। 2012 की तुलना में 2017 में 3.30 करोड़ (45%) संपत्ति बढ़ी।

- 96 (53%) विधायक पांचवीं से बारहवीं तक पढ़े हैं। 67(38%) विधायकों की एजुकेशन ग्रेजुएट या इससे ज्यादा है। 7 विधायक पढ़े-लिखे और 1 अनपढ़ हैं।

- 21 (12%) विधायकों की उम्र 25 से 40 वर्ष है। 121 (66%) की उम्र 41 से 60 और 40 (22%) की उम्र 61 से 80 साल है।

- 182 में से 13 (7%) महिला विधायक हैं। 2012 में 16(9%) महिलाएं थी। पार्टीवार देखें तो बीजेपी में 9 और कांग्रेस में 4 महिला विधायक हैं।

बीजेपी को 7 जिलों में एक भी सीट नहीं, 8 में मिली केवल एक-एक सीट

- 2014 के लोकसभा चुनाव में बीजेपी ने प्रदेश की 26 सीटें जीतकर इतिहास रचा था, पर 2017 में हुए विधानसभा चुनाव में 33 में से 15 जिलों में बीजेपी की करारी हार हुई है। बीजेपी को 7 जिलों में एक भी सीट नहीं मिली, जबकि 8 जिलों में एक-एक सीट से कुछ संतोष हुआ। इस परिणाम से 2019 के लोकसभा चुनाव में भारी उलटफेर हो सकता है। 2013 में बनाए गए 7 नए जिलों से बीजेपी को केवल दो सीटें मिलीं।

- मोरबी, गिर-सोमनाथ, अमरेली, नर्मदा, तापी, डांग, अरावली जिले की 21 सीटों में से बीजेपी एक भी नहीं जीत पाई। कांग्रेस को 25% सीटें तो यहीं से मिल गई थी। सुरेन्द्रनगर, देवभूमि द्वारका, पोरबंदर, जूनागढ़, बोटाद, पाटण, महिसागर और छोटा उदेपुर की 26 सीटों में से बीजेपी को एक-एक सीट यानी कुल 8 सीटें मिली हैं। जबकि कांग्रेस 18 पर विजयी रही।

- इन सीटों पर बीजेपी की खराब स्थिति के पीछे सांसदों की लापरवाही मुख्य कारण बताया जा रहा है। एक संसदीय क्षेत्र में कम से कम पांच विधानसभा आती है। 15 जिले के 13 संसदीय क्षेत्रों पर इसका असर पड़ा है। विधानसभा के खराब परिणाम लोकसभा चुनाव में भी बीजेपी के लिए मुसीबत बन सकती है। लोकसभा सीटों पर जीते सांसद अपने संसदीय क्षेत्र में पार्टी और सरकार की योजनाओं को पहुंचाने में नाकाम रहे।

द्वारका के EVM में दिए वोटों से ज्यादा वोट निकले

- विधानसभा चुनाव में EVM को लेकर अनेक सवाल उठ रहे हैं। EVM को लेकर कांग्रेस अब तक 39 शिकायतें कर चुकी है। मतदान के दिन EVM के ब्लू टूथ या वाईफाई के साथ कनेक्ट होने की इलेक्शन कमीशन से शिकायत की गई थी। द्वारका में EVM में दिए गए वोटों के मुकाबले ज्यादा वोट निकलने पर इलेक्शन कमीशन में शिकायत की गई।

- जानकारी के मुताबिक, द्वारका-82 विधानसभा के एक बूथ पर EVM में 496 वोट डाले गए थे। इस EVM की गिनती होने पर इसमें से 536 वोट निकले। कांग्रेस ने EVM और वोट में गड़बड़ी होने की इलेक्शन कमीशन से शिकायत की है।